**РЕПУБЛИКА СРБИЈА**

**НАРОДНА СКУПШТИНА**

**Oдбор за дијаспору и Србе у региону**

**03 Број 114-2344/12**

**10. септембар 2012. године**

**Београд**

**ОДБОРУ ЗА СПОЉНЕ ПОСЛОВЕ**

 У прилогу достављам Извештај народног посланика и председника Одбора за дијаспору и Србе у региону Александра Чотрића о посети Румунији од 18. до 20. августа 2012. године, са молбом да га Одбор размотри и усвоји.

**ПРЕДСЕДНИК ОДБОРА**

 **Александар Чотрић**

**И З В Е Ш Т А Ј**

**народног посланика Александра Чотрића о посети Румунији**

**од 18. до 20. августа 2012. године**

На основу Одлуке председника Народне скупштине Републике Србије 03 Број 114-2344/12, а на позив Савеза Срба у Румунији, у својству народног посланика и председника Одбора за дијаспору и Србе у региону, боравио сам у Румунији од 18. до 20. августа 2012. године.

У поменутом периоду посетио сам места Темишвар, Базјаш, Соколовац, Кусић и Златицу, у којима живи српска заједница и разговарао сам са истакнутим представницима српских организација, школа на српском језику, средстава јавног информисања, Конзулата Србије у Темишвару и Српске православне цркве.

Присуствовао сам културно-књижевној манифестацији „Дани Преображења Срба у Румунији“, која је почела 18. августа у Генералном конзулату Републике Србије у Темишвару, где је одржана конференција за новинаре поводом почетка манифестације. У обраћању румунским медијима и гласилима на српском језику у Румунији, говорили су председник Скупштине дијаспоре и Срба у региону и организатор манифестације др Славомир Гвозденовић, конзул Србије Весна Колиновић, председник Савеза Срба у Румунији Огњан Крстић, посланик српске мањине у румунском парламенту др Душан Попов, добитник „Велике Базјашке повеље“ песник Ђорђо Сладоје, владика темишварско-будимски господин Лукијан и председник Одбора за дијаспору и Србе у региону Александар Чотрић.

Присутне сам поздравио у име Народне скупштине Републике Србије и Одбора за дијаспору и Србе у региону.

Рекао сам да ће Срби из Румуније увек моћи да се обрате представницима Одбора, како бисмо им пружили подршку у настојањима да сачувају свој идентитет и ојачају везе са матичном државом.

Указао сам на проблем све мањег броја становника Србије и наших сународника у земљама региона, истакавши да је „Срба све мање, а проблема све више“.

Нагласио сам да је наш задатак, да ове проблеме решавамо, иако то није једноставно, али да никада није касно да се делује у позитивном правцу, подстицајним мерама Скупштине и Владе Србије.

Рекао сам да наш народ у Румунији има искреног пријатеља, што се потврдило и у прошлости и у садашњости, те да ова земља пружа искрену подршку Србији на путу европских интеграција и да поштујемо што није признала једнострано проглашену независност Косова.

Казао сам да је манифестација „Дани Преображења Срба у Румунији“ постала једна од најзначајнијих, не само у Румунији, већ у целокупном српском расејању.

У поподневним часовима у месту Базјаш, у српском манастиру Светог Саве одржани су литургија и бденије поводом великог празника Преображења. Службу је предводио владика будимски и темишварски господин Лукијан.

У порти манастира одржана је свечаност уручења награде “Велика Базјашка повеља“ овогодишњем лауреату Ђорђу Сладоју, песнику из Новог Сада. Скупу је присуствовало више стотина Срба и Румуна из Баната и Дунавске клисуре.

Отац Сава Мареш одржао је беседу о Преображењу и значају ове духовне светковине.

Плакету је добитнику уручио председник Савеза Срба у Румунији Огњан Крстић који је прочитао садржај исписан на плакети: „Савез Срба у Румунији додељује 'Велику Базјашку повељу' песнику Ђорђу Сладоју, за књижевно дело којим је допринео обогаћењу спске културе, очувању српског националног бића на свим просторима“. Крстић је добитнику уручио и златну медаљу ССР, а новчани део награде уручио је Јавор Рашајски, у име Скупштине општине Вршац.

Говорећи на овим скупу рекао сам:

„Ви вечерас додељујете српском песнику ову значајну награду. Сматрам да и сви Срби у Румунији заслужују признање, јер истрајно и доследно чувају своју нацију, веру, језик и културу и негују везе са својом матичном државом и доприносе успостављању и јачању пријатељских односа Србије са Румунијом. Недавно је саопштено у Београду, на основу обимног истраживања о статусу Срба у земљама региона, да је најбољи положај Срба у Румунији. Слажем се са таквом оценом, али сматрам да није довољно истакнуто да такав статус није само заслуга земље у којој живите, већ, пре свега, вас који сте се за такав статус и таква права изборили мудрошћу, радом и успостављањем веза о којима сам говорио.“

Након бденија у манастиру и уручивања „Велике Базјашке повеље“ у порти , у великој сали Српског културног центра „Свети Сава“ у Базјашу отворена је изложба слика и вајарских радова учесника Међународне ликовне колоније под називом „Темишвар – Базјаш 2012“. У раду колоније учествовали су уметници из Србије, Мађарске и Румуније.

Затим је уследило традиционално књижевно вече учесника из ове три земље. Присутнима су се на отварању обратили владика Лукијан, посланик у румунском парламенту др Душан Попов, члан Општинског већа задужен за културу СО Вршац Јавор Рашајски, организатор манифестације др Славомир Гвозденовић и председник Одбора за дијаспору и Србе у региону НС РС Александар Чотрић, који је рекао:

„Тачно је да је српска заједница у Румунији малобројна, али по оној народној – 'вредније је зрно бисера, него врећа плеве'. Према томе, није све у броју, него је много више у вашем значају, вредностима којима располажете, у напорима и упорности да се одржите. Пошто је дуго година био на челу Савеза Срба у Румунији и посланик српске заједнице у румунском парламенту, желим да поклон Народне скупштине – грб Републике Србије уручим господину Славомиру Гвозденовићу, председнику Скупштине дијаспоре и Срба у региону, за његов уложени рад на плану побољшања статуса српске дијаспоре, на свим пољима сарадње српске мањине у Румунији и матичне Србије, као и на сарадњи парламената Србије и Румуније и, генерално, наших пријатељских и суседних држава.

Следећег дана, 20. августа, у Базјашу је у Српском културном центру „Свети Сава“ организован Округли сто на којем су учествовали представници парламената, професори, новинари и књижевници из Србије, Мађарске и Румуније. Скуп је водио Љубомир Степанов из Темишвара, који је представио двадесет књига које је 2012. године објавио Савез Срба у Румунији. Професорица Вера Крстић је говорила о раду и животу српског књижевника из Румуније Чедомира Миленовића.

Главни уредник Рајко Корња представио је нову серију часописа „Нови темишварски весник“, који заједно издају Савез Срба у Румунији и Центар за српско-румунски развој.

На Округлом столу говорили председник Друштва српско-румунског пријатељства Света Маџаревић, књижевници Миљурко Вукадиновић и Ђорђо Сладоје.

Александар Чотрић је похвалио обимну и вредну издавачку делатност Савеза Срба у Румунији, који годишње објави преко тридесет наслова превода и књига из области друштвених наука, публицистике, историје и књижевности.

Дана 21. августа посетили смо српске манастире у Румунији Златица и Кусић, где смо присуствовали рукоположењу свештеника Слободана Вујића и унапређењу у звање игуманије матере Полинарије. У манастиру Златица разговарали смо са настојником јеромонахом оцем Спиридоном.

У Соколовцу смо положили венац на споменик српским борцима из свих ратова који су погинули у борби за слободу свог народа.

У Соколовцу сам присуствовао поетском митингу и културној манифестацији која је одржана испред месног Дома културе, у присуству више стотина мештана.

Тога дана дао сам интервјуе и изјаве за недељник „Наша реч“ који излази на српском језику у Румунији, Радио Темишвар на српском језику, Други програм румунске националне телевизије, „Српске недељне новине“ из Будимпеште, тромесечник из Темишвара „Књижевни живот“ и магазин „Нови темишварски весник“.

Одвојене разговоре водио сам са Огњаном Крстићем, председником Савеза Срба у Румунији, послаником у парламенту Румуније др Душаном Поповим, директором Српске теоретске гимназије „Доситеј Обрадовић“ у Темишвару др Александром Радованом, владиком будимско-темишварским господином Лукијаном, главним уредником „Наше речи“ Србољубом Мишковићем, конзулом Србије у Темишвару Весном Колиновићм, представницама Департмана румунске владе за међуетничке односе Иваном Гвозденовић и Сањом Корнеом и председником Скупштине дијаспоре и Срба у региону и организатором манифестације „Дани Преображења Срба у Румунији“ др Славомиром Гвозденовићем.

**Оцене и предлози:**

Представници Срба у Румунији изразили су очекивање да ће односи са матичном државом и њеним представницима и убудуће бити плодотворни и да ће се развијати узлазном линијом. Они су изразили спремност да наредних седмица посете Одбор за дијаспору и Србе у региону НС РС, Министарство културе и информисања и Канцеларију за дијаспору, када буде формирана.

Од Канцеларије за дијаспоре очекују информације о будућем раду и могућностима за сарадњу, посебно у вези са финансирањем пројеката и рада Скупштине дијаспоре и Срба у региону и Савета за Србе у региону.

Од Министарства културе и информисања очекују финансијску подршку гласилима на српском језику – „Нашој речи“, „Књижевном животу“, „Новом темишварском веснику“, и емисијама Радија и Телевизије Темишвар на српском језику.

Од Министарства просвете науке и технолошког развоја очекују да поново одобри стипендије за студенте из Румуније, српске националности, који желе да студирају у Србији, као и да пријемни испити за факултете у Србији буду прилагођени специфичностима образовног система који су похађали српски ученици у Румунији.

У Румунији, према најновијем попису од 2011. године живи око 18 хиљада Срба. У односу на попис од 2001. године то је смањење од четири хиљаде. Према израженим трендовима са неколико последњих пописа, прети реална опасност да Срба у Румуније више на буде на попису 2061. године.

Народни посланик Алекасандар Чотрић сматра да је учешће на манифестацији „Дани Преображења Срба у Румунији“ било значајно због развијања веза између Одбора за дијаспору и Србе у региону НС РС са српском заједницом у Румунији и унапређења односа између Скупштине са парламентом Румуније и организацијама, школама, верским институцијама и медијима српске мањине.

Народни посланик Алекасандар Чотрић оцењује учешће на овој манифестацији успешним и корисним и остаје на располагању за додатне информације, уколико за то постоји интерес.

**Народни посланик предлаже**:

* да Одбор за спољне послове размотри и усвоји Извештај народног посланика Александра Чотрића о посети Румунији од 18. до 20. августа 2012. године;
* да се Извештај ради информисања достави председнику НС РС мр Небојши Стефановићу, свим члановима Одбора за дијаспору и Србе у региону, као и генералном секретару НС РС.
* да се Извештај, ради информисања и евентуалног преузимања мера из домена њихове надлежности, достави Министарству културе и информисања и Министарству просвете науке и технолошког развоја Републике Србије.